Χριστιανός Αύγουστος Β΄ του Σλέσβιχ-Χόλσταϊν-Σόντερμπουργκ-Αουγκούστενμπουργκ

Ο Χριστιανός Αύγουστος Β΄, δανικά Christian August ή πιο απλά Χριστιανός (19 Ιουλίου 1798 - 11 Μαρτίου 1869) από τον Οίκο του Σλέσβιχ-Χόλσταϊν-Σόντερμπουργκ ήταν δούκας του Σλέσβιχ-Χόλσταϊν-Σόντερμπουργκ-Αουγκούστενμπουργκ (1814-1869).

Βιογραφία
Ο Χριστιανός Κάρολος Φρειδερίκος Αύγουστος γεννήθηκε στην Κοπεγχάγη και ήταν ο πρωτότοκος γιος του Φρειδερίκου Χριστιανού Β΄, δούκα του Σλέσβιχ-Χόλσταϊν-Σόντερμπουργκ-Αουγκούστενμπουργκ και της Λουίζας Αυγούστας του Όλντενμπουργκ, κόρης του Χριστιανού Ζ΄ της Δανίας (νομικά) ή μάλλον του εραστή της μητέρας της Γιόχαν Φρίντριχ Στρούενσε (βιολογικά).

Αδελφός της μητέρας του ήταν ο Φρειδερίκος ΣΤ΄ της Δανίας και σύζυγος της αδελφής του Καρολίνας Αμαλίας ήταν ο Χριστιανός Η΄ της Δανίας, οπότε είχε σειρά στη διαδοχή του θρόνου.

Ο Χριστιανός Αύγουστος Β΄ έδρευε στο ανάκτορο Αουγκούστενμπουργκ και ήταν δούκας, μαζί με τον βασιλιά της Δανίας, των αδιαίρετων δουκάτων Σλέσβιχ & Χόλσταϊν. Το 1848 οι εθνικιστικές συμπάθειες προς τη Γερμανία προκάλεσαν εξέγερση εναντίον της Δανίας. Ορίστηκε προσωρινή κυβέρνηση υπό τον δούκα, ο οποίος ταξίδευσε στο Βερολίνο για να εξασφαλίσει την υποστήριξη της Πρωσίας. Ακολούθησε ο Α΄ πόλεμος του Σλέσβιχ-Χόλσταϊν. Ωστόσο οι ευρωπαϊκές δυνάμεις δεν ήθελαν κατακερματισμό της Δανίας· ο Νκόλαος Α΄, αυτοκράτορας της Ρωσίας, του κλάδου Σλέσβιχ-Χόλσταϊν-Γκόττορπ, εγγυήθηκε το Σλέσβιχ-Χόλσταϊν στη Δανία με τις συνθήκες του 1767 και του 1773. 

Το 1850 υπογράφηκε συνθήκη ειρήνης μεταξύ Πρωσίας και Δανίας: οι δύο πλευρές διατήρησαν τα προηγούμενα δικαιώματά τους· δινόταν η εξουσία στον βασιλιά-δούκα να αποκαταστήσει την εξουσία του στο Χόλσταϊν χωρίς τη συναίνεση της Γερμανίας. Ο δούκας του Αουγκούστενμπουργκ εκτοπίστηκε από την εξουσία του, καθώς ο στρατός της Δανίας προχώρησε και υπέταξε το Σλέσβιχ-Χόλσταϊν. Οι μεγάλες δυνάμεις δεν μπόρεσαν να συμφωνήσουν για τον διάδοχο του Χριστιανού Αυγούστου Β΄, ο οποίος παραιτήθηκε υπέρ της Δανίας έναντι χρημάτων το 1852. Αργότερα δήλωσε ότι παραιτείται από δούκας υπέρ του γιου του Φρειδερίκου Η΄, που το 1864 αυτοανακηρύχθηκε δούκας του Σλέσβιχ-Χόλσταϊν. Ο Χριστιανός Αύγουστος Β΄ απεβίωσε το 1869 στο Πρίμκεναου της Πρωσίας (νυν Πσέμκουφ της Πολωνίας).

Οικογένεια
Νυμφεύτηκε το 1820 την τρίτη εξαδέλφη του Λουίζα Σοφία του Όλντενμπουργκ-Γκίλντενλεβε, κόρη του Χριστιανού Κορράδου, κόμη του Ντένεσκιολντ-ΣάμσεΕίναι: Χριστιανός Γκίλντενλεβε > Φρειδερίκη Λουίζα του Σάμσε > Φρειδερίκος Χριστιανός Α΄ > Φρειδερίκος Χριστιανός Β΄ > Χριστιανός Αύγουστος Β΄ και Χριστιανός Γκίλντενλεβε > Χριστιανός > Φρειδερίκος Χριστιανός > Χριστιανός Κορράδος > Λουίζα Σοφία και είχε τέκνα:
 Λουίζα Αυγούστα 1823-1872
 Καρολίνα Αμαλία 1826-1901
 Φρειδερίκος Η΄ 1829-1880, δούκας του Σλέσβιχ-Χόλσταϊν-Σόντερμπουργκ-Αουγκούστενμπουργκ
 Χριστιανός 1831-1917, πρίγκιπας του Σλέσβιχ-Χόλσταϊν-Σόντερμπουργκ-Αουγκούστενμπουργκ
 Ερριέττα 1833-1917, παντρεύτηκε μοργανατικά τον Φρειδερίκο του Έσμαρχ, πρωτοπόρο χειρουργό.

Πηγές
 Johannes Heinrich Gebauer: Christian August, Herzog von Schleswig Holstein. Ein Beitrag zur Geschichte der Befreiung Schleswig-Holsteins. Deutsche Verlags-Anstalt, Stuttgart u. a. 1910
 Karl Lorentzen: Christian Karl Friedrich August, Herzog von Schleswig-Holstein. In: Allgemeine Deutsche Biographie (ADB). Band 4, Duncker & Humblot, Leipzig 1876, S. 205–211
 Hans Harald Hennings: Christian Karl Friedrich August. In: Neue Deutsche Biographie (NDB). Band 3, Duncker & Humblot, Berlin 1957, ISBN 3-428-00184-2, S. 237 f.
 Mikkel Venborg Pedersen: Die Herzöge von Augustenburg; in: Die Fürsten des Landes. Herzöge und Grafen von Schleswig, Holstein und Lauenburg, im Auftrag der Gesellschaft für Schleswig-Holsteinische Geschichte herausgegeben, S. 310–341

Παραπομπές

Κατηγορία:Οίκος του Σλέσβιχ-Χόλσταϊν-Σόντερμπουργκ